D. Čaplovič, poslanec: (2004-03-09):
O výsledky práce v oblasti intelektovo nadaných detí nedávno prejavil veľký záujem aj veľvyslanec Európskej komisie v Slovenskej republike pán Eric van den Linden s cieľom obojstranne využiť poznatky a skúsenosti u nás v štátoch Európskej únie a naopak. Vďakabohu, máme sa čím pochváliť v tejto oblasti. Výsledky pedagógov sú veľmi dobré. Rád by som pripomenul a upozornil toto vážené plénum, že intelektovo nadané deti sú v súčasnej populácii zastúpené okolo 3 %, podobne ako deti mentálne postihnuté. Žiaľ v našej legislatívne, ako som už spomenul, nie sú zahrnuté praxou overené a odborníkmi zaznamenané poznatky z výchovno-vzdelávacieho procesu s týmito nadanými deťmi. Ich riešenie je však veľmi aktuálne, pretože hrozí zánik už praktickej pedagogike konkrétne etablovanej, prepracovanej a napokon 10 rokov realizovanej starostlivosti o početne nezanedbateľnú skupinu intelektovo nadaných detí v našom štáte. Predkladanými pozmeňujúcimi návrhmi ide opakovane predovšetkým o začlenenie týchto tried a škôl do rámca špeciálneho školstva tak, aby boli legislatívne ošetrenou súčasťou našej moderne sa formujúcej školskej siete a školskej sústavy. A napokon mi dovoľte kvôli pojmovému objasnenie intelektovo nadaný žiak uviesť, že takýto žiak je v odbornej literatúre definovaný ako žiak, ktorý vzhľadom na svoje nadanie potrebuje učebný program, ktorý nie je poskytovaný bežnými školami, t. j. rovnako ako je to v znení paragrafov o špeciálnych školách, ktoré máme v našej legislatíve ošetrené. Na schôdzi expertov v júni minulého roku sa všetci zainteresovaní odborníci Pedagogickej fakulty Univerzity Komenského, Štátneho pedagogického ústavu a vedeckých pracovísk Slovenskej republiky zasadzovali o zaradenie nadaných detí do špeciálnej pedagogiky, napríklad konkrétne v Štátnom pedagogickom ústave sa rieši problematika nadaných detí na oddelení špeciálnej pedagogiky. Takto je pedagogika nadaných detí definovaná ako jedna zo špeciálnopedagogických disciplín a konkrétne pán profesor Vašek o tom rozpracoval už niekoľko štúdií a niekoľkokrát ako vedúci katedry upozornil na tento fakt. V podstate všetko de facto existuje, podčiarkujem, de facto existuje, darí sa realizovať tak v teoretickej ako aj v metodickej a praktickej rovine. Nám treba tento skutkový stav teraz len de jure ošetriť a predovšetkým potvrdiť. Ďakujem vám. Ctené dámy, vážení páni, milí kolegovia, v zmysle rokovacieho poriadku Národnej rady Slovenskej republiky preto predkladám nasledovné doplňujúce a pozmeňujúce návrhy: V čl. II, v ktorom sa dopĺňa zákon č. 29/1984 Zb. o sústave základných a stredných škôl, školský zákon, v znení neskorších predpisov, v čl. II sa dopĺňa novými bodmi 1 až 5, ktoré znejú: Bod 1. V § 3 ods. 2 sa za slová „s poruchami psychického alebo sociálneho vývinu a“ vkladajú slová „žiakom intelektovo nadaným“ a za slová „zodpovedajúcim ich postihnutiu“ sa vkladajú slová „alebo intelektovému nadaniu“. V bode 2 v § 28 ods. 1 sa za slová špeciálnymi výchovno-vzdelávacími potrebami vkladajú slová, „pre ktorých pre ich postihnutie alebo intelektové nadanie“ a za slová „podľa tohto zákona“ sa vkladajú slová „nie sú zabezpečené dostatočné výchovno-vzdelávacie podmienky zodpovedajúce ich postihnutiu alebo intelektovému nadaniu“. V bode 3 v § 29 ods. 1 sa za slová „výchovu a vzdelávanie podľa § 5 a 6 spôsobom“ vkladá slovo „zodpovedajúcim“ a za slová „ich postihnutiu“ sa vkladajú slová „alebo intelektovému nadaniu“ a za slová „pred jeden druh postihnutia“ sa vkladajú slová „alebo nadania“. V bode 4 v § 29 ods. 2 sa za slová „podľa stupňa postihnutia“ vkladajú slová „alebo intelektového nadania“ a v bode 5, v § 30 ods. 1 sa za slová „primeraným ich postihnutiu“ vkladajú slová „alebo intelektovému nadaniu“ a za slová „podľa druhu postihnutia“ sa vkladajú slová „alebo intelektového nadania“. Doterajší text v čl. 2, ktorým sa novelizuje § 34a ods. 1 písm. a) sa označí ako bod 6. O navrhovaných bodoch 1 až 5 žiadam hlasovať spoločne. Ďakujem vám za pozornosť.